钦定古今图书集成/历象汇编/岁功典/第046卷 > 麦秋赋应制 唐许敬宗
## 钦定古今图书集成/历象汇编/岁功典/第046卷 > 麦秋赋应制 唐许敬宗

臣闻“五土异宜，四气分序，考宿麦于生类，起严秋于
溽暑，扇渐秀于梅风，润岐苗于谷雨。于时扬翘总畅，
阴吕潜生，当隆曦之首节，韫秋令之初萌，杂芸黄于
绿野，参肃杀于朱明。始自天而下降，终因地而斯成。
畴中气爽，垄际风清，引神飚于绮殿，指明月于纨扇，
砌积玉兮疑冰，庭飞花兮似霰；矫微阳于修景，溽寒
露于方甸，栋刻桂兮含英，并雕莲兮发绚，云标峰而
势诡，气登商而节变。若乃叶幄垂秀，条帷泛光，莺传
枝而袅娜，蜂散蕊而芬芳，对银縚而偶穟，并金缕而
分芒，如炎炎之铄石，若懔懔之怀霜，资高明以纳豫，
顺中和以自芳，非甘泉而涤景，异寒气而浮凉，却冰
纨于宝笥，屏珍簟于披香，命载笔于”蓬渚，赞天文于
柏梁。幸千龄兮此遇，奉万寿兮称觞。